Broj: 711-I-687-P-98/22-03-21

Zagreb, 17. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Suzane Katalenić,** **više stručne suradnice Odjela za financije i opće poslove Zagorske razvojne agencije**, za davanjem očitovanja Povjerenstva,na 160. sjednici održanoj dana 17. veljače 2022.g. daje sljedeće

**OČITOVANJE**

1. **Sukladno članku 7. točki d.) ZSSI-a, ravnateljici Zagorske razvojne agencije zabranjeno je pored plaće za obnašanje navedene dužnosti primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, uplate u dopunsko i dodatno zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću, niti naknadu putnih i drugih opravdanih troškova za obnašanje javne dužnosti.**
2. **Iako plaćanje police dopunskog zdravstvenog osiguranja predstavlja primanje nedopuštene dodatne naknade, obveznica iz točke I. izreke može koristiti usluge dopunskog zdravstvenog osiguranja do isteka ugovorenog razdoblja, ukoliko je polica dopunskog osiguranja u cijelosti plaćena prije stupanja ZSSI-a na snagu temeljem sklopljenog ugovora.**

Obrazloženje

Zahtjev za davanjem očitovanja Povjerenstva podnijela je Suzana Katalenić, viša stručna suradnica Odjela za financije i opće poslove Zagorske razvojne agencije. U Povjerenstvu zahtjev je zaprimljen 9. veljače 2022.g. pod poslovnim brojem 711-U-2574-P-98/22-01-5, povodom kojeg se vodi predmet broj P-98/22.

Člankom 3. stavkom 1. podstavkom 63. ZSSI-a propisano je da ravnatelji odnosno predsjednici uprava regionalnih i lokalnih razvojnih agencija obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi kako temeljem novog ZSSI-a i Smjernice Povjerenstva obveznici navedeni u članku 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, između ostalog i uplate dodatnog zdravstvenog osiguranja.

Podnositeljica navodi da ravnateljica Zagorske razvojne agencije ima zaključenu policu dopunskog i dodatnog zdravstvenog osiguranja, koja je sklopljena i plaćena u 2021.g., što spada u neoporezivi dio, te da se ista sklapa na dvije godine i vrijedi do 2023.g., slijedom čega traži mišljenje kako postupiti u ovoj situaciji.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, ravnateljica Zagorske razvojne agencije ne može uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, uplate u dopunsko i dodatno zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Iako obveznici nemaju pravo na podmirenje police dopunskog i dodatnog zdravstvenog osiguranja, na što je ukazano Smjernicom od 31. siječnja 2022., Povjerenstvo uvažava okolnost da su police osiguranja novih obveznika zaključene prije njihova stupanja na dužnost kao i da bi raskid ugovora mogao imati štetne posljedice za ugovaratelja osiguranja, te bi stoga obveznica mogla koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.

Nadalje, obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja, troškove službenog vozila kao i troškove službenog mobitela i računala, s obzirom da navedeni primici predstavljaju stvarne troškove koji su povezani s obnašanjem javne dužnosti te različite oblike potpora i pomoći koje se isplaćuju jednokratno ili ukoliko nastupe izvanredne okolnosti koje su povod za njihovu isplatu, te je stoga njihov primitak dopušten.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana